Janckulík, Igor, poslanec NR SR (2024-04-17):
Vážený, vážený pán predsedajúci, panie poslankyne, poslanci a pán minister, vítam tento legislatívny proces, ktorým sa urýchli výstavba diaľnic, rýchlostných ciest, prilákame strategické investície na Slovensku, avšak nesúhlasím so znením tohto návrhu a poukazujem hlavne na to, aby bola vyvážená aj ochrana vlastníctva fyzických a právnických osôb, čo v tomto návrhu tak nie je a tento návrh smeruje k porušeniu základných ústavných práv našich občanov, a to najmä vlastníckeho práva. Tento zákon musí byť schválený v takej podobe, aby prešiel testom proporcionality medzi záujmom štátu pri zavedení mimoriadnych opatrení pre strategické investície verzus ochranou jednotlivca, teda ochrana súkromného vlastníctva občanov. Nemyslím si, že by tento návrh obstál aj testom ústavnosti pri prípadnej ústavnej sťažnosti vzhľadom na ochranu vlastníckeho práva podľa čl. 20 Ústavy Slovenskej republiky a čl. 1 dodatkového protokolu č. 1 Dohovoru o ochrane ľudských práv a základných slobôd, podľa ktorého každá fyzická alebo právnická osoba má právo pokojne užívať svoj majetok bez toho, aby mu do toho, do tohto práva hocikto, teda aj štát, zasahoval. Len pripomínam, že v minulosti už Ústavný súd Slovenskej republiky za protiústavný považoval zákon, ktorý umožňoval na základe verejného záujmu urýchliť výstavbu diaľnic bez riadneho vyvlastňovacieho konania, ale iba prostredníctvom formálneho vyvlastnenia. Neurobme opäť takéto chyby a prepracujte ešte tento návrh. Bola by škoda, keby tento návrh bol nepoužiteľný v praxi. Nie je predsa normálne, aby sme napríklad pripravovali výstavbu diaľnic a rýchlostných ciest aj 10 rokov a viac a potom až stavali. Uvediem príklad: výstavba D1, D3, rýchlostné cesty R1, R2, R3, R4 a podobne. Na druhej strane musím povedať, že prieťahy vo výstavbe robia väčšinou ľudia zodpovední za výstavbu týchto ciest. Opakujem, že prieťahy vo výstavbe robia väčšinou ľudia zodpovední za výstavbu týchto ciest. Teraz nemyslím, pán minister, konkrétne na tých ľudí, ktorých máte vy na NDS-ke, ale je to dlhodobý problém a tento problém fakt by trebalo vyriešiť, lebo niekedy títo ľudia to vlastne celý ten proces komplikujú a predlžujú a potom tá výstavba trvá tak strašne dlho. Keď hovorím o tej zodpovednosti ľudí, ktorí sú vo vedení napr. Slovenskej správy ciest, tak musím uviesť jeden príklad, ako nehospodárne nakladá Slovenská správa ciest s finančnými prostriedkami. Cesta 1/78 v obci Zubrohlava, som vám to ukazoval aj, pán minister, sa stala po zimnom období doslova tankodrómom. Zima až taká nebola silná a bolo možné zas... a bolo možné v mesiaci február vyspraviť tieto výtlky asfaltovou zmesou. No napriek tomu Slovenská správa ciest rozhodla, že správa ciest Žilinského samosprávneho kraja, ktorá vlastne spravuje túto cestu, tak ju má vysýpať štrkom. Vysýpali ju štrkom až do polovičky apríla a boli tam minimálne stokrát. Keď si to prerátame, aká je to efektivita práce, keď chodia tam lopatami, ja neviem, piati ľudia a zahadzujú jamy, poprší, za hodinu tam neostane nič a fakt ľudia a motoristi si tam rozbíjali autá a v pneuservisoch a servisoch na Orave ešte toľko škôd si ani nepamätajú. Na záver môjho vystúpenia chcem uviesť, že my v KDH máme záujem a vítame opatrenia, ktoré urýchlia čerpanie eurofondov, výstavbu diaľnic, podporu podnikateľského prostredia, prílev strategických investícií, avšak pamätajme aj základnú konzervatívnu hodnotu, ktorú cítime v KDH, a to ochranu súkromného vlastníctva našich občanov, čo pevne verím, že si ctíme tu všetci prítomní. Ďakujem.